
Øyenvitner

 

(Generalmajor) Alfred Knox, se general Knox

 

Albert Rhys Williams (1883–1962), amerikansk prest, fagforeningsmann og ivrig kommunist. Nær venn av John Reed.

 

Amélie de Néry (årstall ukjent), fransk essayist og journalist, aktiv ca. 1900–1920-tallet, skrev under psevdonymet Marylie Markovitch.

 

Arno Dosch-Fleurot (1879–1951), amerikansk journalist. Arbeidet som korrespondent i Europa etter 1917 og var spesialmedarbeider for International News Service i Berlin. Var skarp kritiker av nazistene og ble arrestert og internert. Bosatt i Spania fra 1941.

 

Arthur Ransome (1884–1967), britisk journalist, korrespondent for The Daily News. Rapporterte fra Russland for The Manchester Guardian i 1919. Senere forfatter, berømt for en serie barnebøker hvor Swallows and Amazons (norsk tittel: Villkatt-øya: svalene og amasonene) var den første.

 

Arthur Woodhouse (1867–1961), engelsk diplomat, britisk konsul i Petrograd 1907–1918.

 

Bert Hall (1885–1948), amerikansk krigsflyver som fløy med den franske Escadrille de Lafayette før USA gikk med i første verdenskrig.

 

Bertie (Albert) Stopford (1860–1939), engelsk kunsthandler og Fabergé-spesialist, kjendis og venn av fyrst Feliks Jusupov. Stopford hadde gode forbindelser til den russiske adelen og fungerte som uoffisiell spion, formidlet innsideinformasjon fra dem til George Buchanan.

 

Bessie Beatty (1886–1947), amerikansk journalist, arbeidet for San Francisco Bulletin før hun reiste til Russland. Fortsatte som journalist etter revolusjonen. Arbeidet i New York City og var en populær radiostemme på 1940-tallet.

 

Bousfield Swan Lombard (1866–1951), engelsk prest tilknyttet den britiske ambassaden og den engelske kirken i Petrograd fra 1908, velansett blant britene i byen. Arrestert og internert av bolsjevikene i 1918.

 

Charles de Chambrun (1875–1952), fransk diplomat og forfatter, førstesekretær ved Petrograd-ambassaden fra 1914.

 

Chester Swinnerton (1894–1960), født i Massachusetts, Harvard-utdannet aspirant i National City Banks Petrograd-filial. Arbeidet for banken i Sør-Amerika i mange år etter at han forlot Russland. Venn og kollega av Leighton Rogers og Fred Sikes.

 

Claude Anet (psevdonym for Jean Schopfer) (1868–1931), sveitsisk-født fransk tennismester, antikvitetssamler, journalist og forfatter, arbeidet for Le Petit Parisien.

 

Grevinne Nostitz (Lilie Bouton de Fernandez Azabal) (1875–1967), fransk-amerikansk eventyrer og kjendis fra Iowa, opprinnelig skuespiller i New York under navnet Madeleine Bouton. Flyktet til Biarritz etter revolusjonen. Giftet seg for tredje gang og slo seg ned i Spania etter at grev Nostitz døde i 1926.

 

David R. Francis (1850–1927), amerikansk ambassadør til Russland 1916–1918, tidligere borgermester i St. Louis (1885) og guvernør i Missouri (1889–1993).

 

Denis Garstin (1890–1918), britisk kavalerikaptein, etterretningsoffiser i den britiske propagandaenheten i Petrograd, drept under de alliertes intervensjon i Arkhangelsk.

 

Donald Thompson (1885–1947), amerikansk krigsfotograf og filmfotograf fra Kansas, i Petrograd januar–juli 1917.

 

Dorothy Cotton (1886–1977), canadisk sykepleier i den canadiske ekspedisjonsstyrken, tjenestegjorde ved det engelsk-russiske hospitalet november 1915–juni 1916 og januar–august 1917.

 

Dorothy Seymour (1882–1953), engelsk frivillig sykepleier ved det engelsk-russiske hospitalet, datter av en general, barnebarn av en admiral. Hun var en tid ved hoffet som kammerpike for prinsesse Christian.

 

Edith Hegan (1881–?), canadisk sykepleier fra St. John, New Brunswick, tjenestegjorde i det canadiske sanitetskorpset i Frankrike før hun ble stasjonert ved det engelsk-russiske hospitalet i mai 1916.

 

Edward Heald (1885–1967), medlem av den internasjonale YMCA-komiteen, sendt til Russland for å overvåke behandlingen av tyske og østerrikske krigsfanger. I Petrograd 1916–1919.

 

Edward Stebbing (1872–1960), engelsk skogforsker, sendt til Russland under første verdenskrig for å undersøke mulighetene for russiske leveranser av trelast til bruk i britiske skyttergraver og jernbaneanlegg.

 

Ella Woodhouse (1896–1969), datter av den britiske konsulen i Petrograd, Arthur Woodhouse.

 

Elsie Bowerman (1889–1973), engelsk suffragette, ordonnans ved en russisk hospitalenhet tilknyttet det skotske kvinnesykehuset, senere første kvinnelige skrankeadvokat i Old Bailey.

 

Emmeline Pankhurst (1858–1928), engelsk suffragetteleder, grunnlegger av Women’s Social and Political Union (WSPU) i 1903, livslang politisk aktivist og forkjemper for kvinners rettigheter.

 

Enid Stoker (1893–1961), engelsk frivillig sykepleier ved det engelsk-russiske hospitalet, traff Negley Farson i Petrograd og giftet seg med ham i London i 1920. Deres sønn var forfatteren og TV-programlederen Daniel Farson.

 

Ernest Poole (1880–1950), amerikansk forfatter, utsendt for å rapportere om den russiske revolusjonen for The New Republic og Saturday Evening Post, tildelt Pulitzer-prisen i 1918.

 

Ethel Moir (1884–1973), sykepleier og ordonnans ved det skotske kvinnehospitalet ved østfronten, i Petrograd sammen med kollegaen Lilias Grant.

 

Florence Harper (1886–?), canadisk reporter for Leslie’s Weekly, arbeidet sammen med fotografen Donald Thompson i Petrograd.

 

Francis Lindley (1872–1950), konsul ved den britiske ambassaden 1915–1917, generalkonsul i Petrograd 1919, senere britisk ambassadør til Japan (1931–1934).

 

Fred Dearing (1879–1963), amerikansk diplomat, arbeidet ved legasjonen i Peking 1908–1909, la til rette for ambassadørskiftet i Russland 1916–1917 mellom George F. Marye og David Francis.

 

Fred Sikes (1893–1958), Princeton-utdannet, arbeidet ved Petrograd-filialen til National City Bank of New York 1916–1918, senere viseadm. direktør for banken i New York. Kollega av Leighton Rogers og Chester Swinnerton.

 

Fyrstinne Cantacuzène-Speransky (1876–1975), født Julia Dent Grant, amerikansk sosietetsdame, barnebarn av president Ulysses S. Grant. Flyktet til USA etter revolusjonen og var førstedame i det hviterussiske eksilmiljøet i Washington, skilt fra sin russiske mann i 1934.

 

General Knox (generalmajor Alfred Knox) (1870–1964), britisk offiser, militærattasjé i Petrograd fra 1911, observatør ved østfronten. Fra 1924 representant for de konservative i det britiske parlamentet.

 

Geoffrey Jefferson (1886–1961), kirurg ved det engelsk-russiske hospitalet. Da det ble nedlagt, ble han overført til Royal Army Medical Corps ved vestfronten. Senere en dyktig hjernekirurg.

 

George Buchanan (1854–1924), ambassadørsønn og fremragende britisk diplomat. Mange tjenestesteder, først Berlin i 1901, britisk ambassadør til Russland fra 1910.

 

George Bury (1865–1958), canadisk speditør og viseadm. direktør i Canadian Pacific Railway, i Russland under første verdenskrig for å rapportere om jernbanenettet til britiske myndigheter. Slått til ridder i 1917.

 

George Chandler Whipple (1866–1924), amerikansk ingeniør og renovasjonsekspert som reiste til Petrograd med den amerikanske Røde Kors-delegasjonen som visekommissær for Russland.

 

Georgina Buchanan (1863–1922), medlem av den innflytelsesrike Bathurst-familien, gift med den britiske ambassadøren i Petrograd, George Buchanan, mor til Meriel Buchanan. Aktiv i hjelpearbeidet i Petrograd under første verdenskrig og beskytter for det britiske hospitalet.

 

Harold Williams (1876–1928), journalist fra New Zealand, lingvist og russofil. Petrograd-korrespondent for The Daily Chronicle og medarbeider ved det engelsk-russiske propagandakontoret sammen med Hugh Walpole og Denis Garstin. Innbitt anti-bolsjevik. Flyktet fra Petrograd med sin russiske kone, ble utenriksredaktør i The Times.

 

Henry James Bruce (1880–1951), administrasjonssjef ved den britiske ambassaden i Petrograd, giftet seg med den russiske prima ballerina Tamara Karsavina i 1915.

 

Hugh Walpole (1884–1941), New Zealand-født journalist og forfatter, Røde Kors-medarbeider i Russland da krigen kom. Sjef for det engelsk-russiske propagandakontoret i Petrograd 1916–1917. Kollega av Harold Williams og Denis Garstin.

 

Isaac Marcosson (1876–1961), amerikansk journalist og forfatter fra Kentucky, rapporterte fra Petrograd for Saturday Evening Post.

 

Isaiah Berlin (1909–1997), russisk-født britisk idéhistoriker, vokste opp i Riga og St. Petersburg. Familien flyttet til Storbritannia i 1921.

 

J. [Joshua] Butler Wright (1877–1939), amerikansk diplomat, erstattet Fred Dearing som konsul ved den amerikanske ambassaden i Petrograd i oktober 1916. Senere ambassadør i Ungarn, Uruguay, Tsjekkoslovakia og Cuba.

 

James Houghteling (1883–1962), Chicago-født diplomat og pressemann, spesialattasjé ved den amerikanske ambassaden i Petrograd, viseadm. direktør for Chicago Daily News 1926–1931, senere sjef for US Bureau of Immigration & Naturalization.

 

James Stinton Jones (1884–1979), ingeniør født i Sør-Afrika, arbeidet for Westinghouse i Russland 1905–1917. Ansvarlig for elektrifisering av bytrikken i Petrograd, ledet installeringen av en generator i Aleksandr-palasset ved Tsarskoje Selo.

 

Jessie Kenney (1887–1985), fabrikkarbeider fra Yorkshire som ble med i suffragettebevegelsen, samarbeidet nært med Emmeline Pankhurst i WSPU. Ikke politisk aktiv etter 1920. Prøvde seg som forfatter, men ble ikke utgitt.

 

John Louis Fuller (1894–1962), fra Indianapolis, forretningsmann og leder i forsikringsselskap, aspirant i National City Bank i Petrograd 1917–1918. Kollega av Leighton Rogers, Fred Sikes og Chester Swinnerton.

 

John Reed (1887–1920), amerikansk forfatter og poet, kjent i bohemmiljøet i Greenwich Village for samfunnskritikk og venstreorienterte holdninger. Kom til Petrograd i september 1917 sammen med sin kone Louise Bryant.

 

Joseph Clare (1885–?), engelsk predikant og teolog, pastor i den amerikanske kirken i Petrograd fra 1913. Slo seg ned i Illinois etter å ha forlatt Russland, ble amerikansk statsborger.

 

Joseph Noulens (1864–1944), fransk statsråd, overtok som ambassadør etter Maurice Paléologue. I Petrograd fra juli 1917. Hjemme i Frankrike fortsatte han å føre kampanje mot bolsjevikene, som leder for Selskapet for franske interesser i Russland.

 

Julia Grant, se fyrstinne Cantacuzène-Speransky.

 

Leighton Rogers (1893–1962), funksjonær i National City Bank of New Yorks Petrograd-filial 1916–1918. Meldte seg frivillig til tjeneste i den militære etterretningen 1918. Etter krigen arbeidet han med luftfartssaker i det amerikanske handelsdepartementet. Venn og kollega av Fred Sikes og Chester Swinnerton.

 

Lilias Grant (1878–1975), sykehusordonnans fra Inverness, tjenestegjorde i det skotske kvinnesykehuset ved østfronten, var i Petrograd sammen med sin kollega Ethel Moir.

 

Lilie Bouton de Fernandez Azabal, se grevinne Nostitz.

 

Louis de Robien (1888–1958), fransk greve, militærattasjé ved den franske ambassaden i Petrograd fra 1914 til november 1918.

 

Louise Bryant (1885–1936), amerikansk journalist og sosialist fra Greenwich Village-miljøet. Reiste til Petrograd med sin mann John Reed i 1917. Giftet seg igjen etter at Reed døde i 1920 og bodde i Paris.

 

Louise Patouillet (årstall ukjent). Vi vet ingenting om bakgrunnen til denne franske kvinnen som bodde i Petrograd fra 1912, annet enn at hun var gift med Jules Patouillet, direktør for det franske instituttet i Petrograd, men hun etterlot seg en særdeles verdifull dagbok fra sin tid i byen, som nå befinner seg i Hoover Institute ved Stanford University i California.

 

Ludovic Naudeau (1872–1949), fransk krigskorrespondent for Le Temps, arrestert av bolsjevikene i 1918, satt fem år i fengsel i Moskva.

 

Maurice Paléologue (1859–1944), fransk diplomat, samtidig av George Buchanan. Ambassadør til Petrograd 1914–1917. Valgt inn i Académie française i 1928.

 

Meriel Buchanan (1886–1959), datter av den britiske ambassadøren George Buchanan, frivillig sykepleier i den britiske koloniens sykehus i Petrograd som ble drevet av hennes mor Georgina Buchanan. Skrev en rekke bøker og artikler om tiden i Russland.

 

Muriel Paget (1876–1938), britisk filantrop, organiserte suppekjøkken for de fattige i Southwark i London i 1905. Deltok i medisinsk hjelpearbeid i Russland under første verdenskrig. Etablerte det engelsk-russiske hospitalet i Petrograd sammen med Sybil Grey.

 

Negley Farson (1890–1960), født i New York, bosatt i Storbritannia. I Petrograd under første verdenskrig som agent for et britisk-amerikansk eksportfirma som prøvde å selge motorsykler til russerne. Senere skribent og journalist, i en periode utenriksreporter for Chicago Daily News.

 

Norman Armour (1887–1982), amerikansk diplomat, annensekretær ved den amerikanske ambassaden i Petrograd 1916–1918. Returnerte til Russland kort tid etter at han hadde forlatt landet for å redde den strandede fyrstinne Marija Kudasjeva, som han giftet seg med i 1919. Senere diplomat i Paris, Haiti, Canada, Chile, Argentina og Spania.

 

North Winship (1885–1968), amerikansk diplomat, generalkonsul i Petrograd og mange senere posteringer, sist som amerikansk ambassadør til Sør-Afrika i 1949.

 

Oliver Locker Lampson (1880–1954), britisk parlamentsmedlem, i 1914 utnevnt til kommandør i Royal Naval Air Services panserbildivisjon. Ble sendt for å hjelpe den russiske hæren på østfronten. Fortsatte som parlamentsmedlem etter krigen.

 

Orrin Sage Wightman (1873–1965), amerikansk lege, tjenestegjorde i US Armys sanitetskorps under første verdenskrig. I 1917 medlem av det amerikanske Røde Kors’ medisinske delegasjon til Russland.

 

Paulette Pax (artistnavn Paulette Ménard) (1887–1942). Pax var født i Russland og vendte tilbake dit i desember 1916 som medlem av det faste franske ensemblet ved Mikhailovskij-teatret. Forlot Russland i september 1918, ble en av sjefene for Théâtre de l’Oeuvre i Paris i 1929.

 

Pauline Crosley (1867–1955), gift med den amerikanske marineattasjeen Walter Selwyn Crosley. I Petrograd mars 1917–mars 1918. Hun og mannen kom seg med nød og neppe ut av Russland under borgerkrigen.

 

Philip Chadbourn (1889–1970), amerikansk hjelpearbeider i Frankrike og Belgia under første verdenskrig. Sendt til Petrograd for å inspisere og rapportere om interneringsleirene i Russland. Skrev under psevdonymet Paul Wharton.

 

Phil(ip) Jordan (1868–1941), svart tjener, kokk og sjåfør fra Jefferson City, Missouri, i tjeneste hos David Francis og hans familie fra 1889, reiste med Francis til Russland i 1916.

 

Rheta Childe Dorr (1868–1948), amerikansk journalist, feminist og politisk aktivist, venn av Emmeline Pankhurst. Reiste til Petrograd som korrespondent for New York Evening Mail, utga en av de første amerikanske skildringene av julidagene. Etter returen til USA ble hun utsatt for en bilulykke og alvorlig handikappet.

 

Robert Bruce Lockhart (1887–1970), britisk diplomat og spion, visekonsul i Moskva 1914–1917 med mange avstikkere til Petrograd. Fungerende britisk generalkonsul etter februarrevolusjonen. Forlot Russland før oktoberrevolusjonen, men var tilbake i Moskva i januar 1918.

 

Robert Crozier Long (1872–1938), irsk-britisk journalist og forfatter, Petrograd-korrespondent for Associated Press. Berlin-korrespondent for New York Times fra 1923 til sin død.

 

Robert Wilton (1868–1925), britisk journalist, Europa-korrespondent for New York Herald 1889–1903, deretter korrespondent for The Times i Petrograd. Arbeidet som journalist i Paris etter å ha forlatt Russland.

 

Samuel Harper (1882–1943), amerikansk slavist, var tolk og guide på mange reiser til Russland som medlem av offisielle delegasjoner, blant dem Root-delegasjonen til Petrograd i 1917. Uoffisiell rådgiver for David Francis.

 

Somerset Maugham (1874–1965), engelsk forfatter, agent for den britiske etterretningstjenesten under første verdenskrig. Disse opplevelsene dannet grunnlaget for novellesamlingen Ashenden.

 

Stella Arbenina (baronesse Meyendorff, født Whishaw) (1885–1976), britisk skuespiller fra en veteranfamilie i den engelsk-russiske kolonien i St. Petersburg. Giftet seg med den russiske baron Meyendorff. Arrestert etter revolusjonen, løslatt i 1918, bosatt i Estland.

 

Sybil Grey (1882–1966), britisk frivillig sykepleier, hjalp Muriel Paget å drive det engelsk-russiske hospitalet. Datter av tidligere generalguvernør i Canada og kusine av den britiske utenriksministeren Edward Grey.

 

Willem Oudendijk (senere William Oudendyk) (1874–1953), dekorert nederlandsk diplomat, tjenestegjorde 1919–31 i Kina, Persia og Russland. Ambassadør til Petrograd 1917–1918. Tildelt en æresriddertittel (KCMG) for sin innsats for britiske statsborgere som var isolert i Russland etter revolusjonen.

 

William J. Gibson (årstall ukjent), født i Canada, oppvokst i St. Petersburg. Tjenestegjorde i den russiske hæren i 1914. Aviskorrespondent i Petrograd 1917, forlot Russland i 1918.

 

William J. Judson (1865–1923), amerikansk offiser, militærattasjé ved Petrograd-ambassaden juni 1917–januar 1918, ansvarlig for sikkerheten til amerikanske statsborgere i Russland.


Forfatterens merknad

 

I 1917 var den gamle julianske kalenderen (JK) fremdeles i bruk i Russland. Den ligger 13 dager etter den vestlige georgianske kalenderen (GK), noe som stadig skaper forvirring og frustrasjon blant både historikere og lesere. Mange av de utenlandske øyenvitnene i Petrograd [1] syntes også det var forvirrende og valgte å ignorere den julianske kalenderen selv etter å ha bodd i Russland en stund. De daterte dagbøker og brev etter den gregorianske kalenderen. Noen brukte begge datoene, blant dem Jessie Kenney som strevde slik at det ble et eneste rot.

For å spare leseren for problemer, og fordi boken handler om revolusjonene i februar og oktober etter den russiske kalenderen (ikke i mars og november etter den vestlige), er alle datoer fra datidens brev, dagbøker og reportasjer konvertert til den gamle russiske kalenderen slik at kronologien i boken skal bli riktig. I enkelte tilfeller er begge dateringer oppgitt for å unngå forvirring, særlig for ting som skjedde utenfor Russlands grenser.


Noter


  [1]

  St. Petersburg ble omdøpt til Petrograd ved krigsutbruddet i 1914, og beholdt dette navnet til 1924 da byen fikk navnet Leningrad.

